Пасля школы Петрык вывучыўся на шафёра, а калі прызвалі служыць у Савецкую Армію, то круціў абаранак вайсковага аўтамабіля ў ракетнай частцы паблізу знакамітага Капусцінага Яра, займаўся пускам ракет па вызначаных камандзірамі вучэбных цэлях. На ўсё жыццё запомніў аднаго бязглуздага маёра, які ў вялізных варонках, запоўненых вадою, спякотным летам купаўся сам і загадваў падначаленым салдатам рабіць тое ж. А там была радыяцыя… Ці не таму цяпер Кузьмянкоў мае праблемы са здароўем, якія памножыў выбух рэактара на Чарнобыльскай АЭС у далёкім 1986 годзе? Але тады хлопец аб гэтым не думаў. Ён сумленна адслужыў тэрміновую, вярнуўся дамоў, дзе чакала праца на калгасных палетках.